Įłàà,
Nǫ̀htsı̨-yatıì-k'èezǫǫ-deè Zezì èhdzà ha nıwǫ t'à dayeehke,
hadı,
“K'àowo,
welǫ whìle ts'ǫ̀ ts'eeda ha ts'ı̨ı̨wǫ nı̨dè ayìı dàts'ele ha?”
yèhdı.
Zezì yets'ǫ̀ hadı,
“Moses wenàowoò k'e ayìı dek'eèhtł'è?”
yèhdı.
Eyı dǫ hadı,
“ ‘Naxıdzeè hazǫǫ̀ t'à,
naxıdą̀ązhį̀ı̨ sı t'à,
naxınì eyıts'ǫ naxıt'ı sı t'à Nǫ̀htsı̨ weghǫnıahtǫ ha hǫt'e,’
eyıts'ǫ ‘edeghǫnıahtǫ k'ę̀ę̀ naxèot'ı̨ gıghǫnıahtǫ ha hǫt'e,’ ”
yèhdı.
Zezì yets'ǫ̀ hadı,
“Ehkw'ı aı̨dı.
Eyı hanelà nı̨dè ı̨da ha,”
yèhdı.
Eyı dǫ ezhı̨ne k'ę̀ę̀ daɂeehke ha nıwǫ-le t'à Zezì ts'ǫ̀ hadı,
“Amìı sèot'ı̨ agı̨ı̨t'e awį̀ı̨dı?”
yèhdı dayeehke.
Eyıt'à Zezì godı t'à yexè godo,
hadı,
“Dǫ ı̨łè kǫ̀ta Jerusalem gots'ǫ kǫ̀ta Jerıcho ts'ǫ̀ èhtła ekò dǫjıı dagıachì.
Wegoht'ǫǫ̀ gıghǫ negı̨į̀wa,
wekwǫ̀ǫyaà-gı̨į̀là,
weweè ha aìdaà agį̀į̀là gà gıts'ǫǫ̀ naèhde.
Eyı tı̨lı k'e yahtıı naetłe nǫǫ̀.
Eyı dǫ whetı̨ yaɂı̨ ekò yexa naèhtła.
Eyıts'ǫ dǫ Nǫ̀htsı̨kǫ̀-gocho eghàlaedaa eyı nììtła.
Ededı̨ sı yaɂı̨ kò yexa naèhtła.
Eyı tł'axǫǫ̀ Samarıa gots'ǫ xàhtǫ eyı tı̨lı k'e naetłe nǫǫ̀.
Dǫ tı̨lı k'e whetı̨ ghǫ nììtła yeghàı̨dà ekò dǫ eteèɂı̨.
Yets'ǫ̀ èhtła gà yekaà sıìhɂı̨.
Gokaàtłeè eyıts'ǫ jìetì yekaà k'e ayį̀į̀là,
ehtł'ı̨ t'à wekaà xèehchì ayį̀į̀là.
Eyı tł'axǫǫ̀ edetłı̨tsoa k'e nèyı̨ı̨htı̨,
nats'eetee-kǫ̀ ts'ǫ̀ yeèhchì gà yek'èdì.
Ek'èdaedzęę̀ nats'eetee-kǫ̀-k'èdìı-dǫǫ̀ ts'àɂeèhdì,
hadı,
‘Wek'èędì,
jǫ nǫehtła nı̨dè dıı sǫǫ̀mba weɂǫ̀ǫ̀ senı̨htł'è ajà nı̨dè nets'àɂeehdì ha,’
yèhdı,”
Zezì hadıì yexè godo.
Zezì dǫ daehke,
“Eyı dǫ taı gıghǫ nìı̨dee sìı,
amìı eyı dǫ ts'ǫ̀ edèot'ı̨ ts'àdıı elı̨ı̨ lanì?”
yèhdı.
Eyı dǫ hadı,
“T'aa eteyeèɂı̨ı̨ sìı,”
yèhdı.
Eyıt'à Zezì hayèhdı,
“Wexèht'eè dǫ etenèeɂı̨,”
yèhdı.